ทริสคาดเศรษฐกิจไทยปี60 จีดีพีโต3.5%
ทริสมองเศรษฐกิจปี 2560 จีดีพีโต 3-3.5% ปัจจัยต่างประเทศเสี่ยงสุด ขณะที่รับเหมาก่อสร้างและวัสดุก่อสร้างเด่น เดินเรือยังแย่
2 ม.ค. 2560

ทริสมองเศรษฐกิจปี 2560 จีดีพีโต 3-3.5% ปัจจัยต่างประเทศเสี่ยงสุด ขณะที่รับเหมาก่อสร้างและวัสดุก่อสร้างเด่น เดินเรือยังแย่
น.ส.วัฒนา ถิรานุชิต กรรมการผู้จัดการทริส เรทติ้ง เปิดเผยว่า ประเมินว่าอัตราการเติบโตของเศรษฐกิจไทยน่าจะอยู่ในระดับ 3-3.5% ซึ่งใกล้เคียงจากปี 2559 ที่คาดว่าทั้งปีจะเติบโต 3%
ปัจจัยที่สนับสนุนให้เศรษฐกิจของประเทศเติบโตได้ต่อเนื่อง คือการลงทุนของภาครัฐที่ออกมาอย่างต่อเนื่อง และยังประกาศแผนการลงทุนไว้อย่างชัดเจน ซึ่งน่าจะเป็นประเด็นหลักในการขับเคลื่อนเศรษฐกิจของประเทศได้ แต่ก็ต้องยอมรับว่าเศรษฐกิจจะกลับไปเติบโตในอัตราที่มากอย่างในอดีต 5-6% นั้นยาก แต่ก็ยังมีโอกาสที่จะเห็นได้ถ้ามีการลงทุนเกิดขึ้น
สำหรับปัจจัยเสี่ยงที่จะต้องติดตาม คือนโยบายต่างๆ จากต่างประเทศ ทั้งการรับตำแหน่งประธานาธิบดีสหรัฐของนายโดนัลด์ ทรัมป์ การเลือกตั้งของยุโรป และการเติบโตของเศรษฐกิจประเทศจีน ซึ่งทั้งหมดนี้จะเป็นประเด็นที่จะกระทบต่อเศรษฐกิจของโลกและของไทย แต่ก็ยังเชื่อว่าจีนจะสามารถบริหารจัดการให้เศรษฐกิจค่อยชะลอ ก็จะส่งผลกระทบต่อภาพรวมน้อย
ขณะที่การปรับตัวขึ้นของอัตราดอกเบี้ยนั้น น่าจะเป็นลักษณะค่อยเป็นค่อยไปไม่ขึ้นแบบรวดเร็วเพราะสหรัฐก็ต้องดูผลกระทบที่จะเกิดขึ้นกับเศรษฐกิจและดอกเบี้ยอยู่ในทิศทางขาขึ้น ส่วนอัตราแลกเปลี่ยนก็ต้องเกาะติด เพราะตลาดเงินอาจมีความผันผวนจากนโยบายต่างประเทศ ซึ่งทริสประเมินว่าน่าจะเคลื่อนไหวในกรอบ 35.5-36.5 บาท/เหรียญสหรัฐ
กรรมการผู้จัดการ กล่าวว่า หากมองไปในกลุ่มอุตสาหกรรมคาดว่ากลุ่มที่โดดเด่นสุดคือรับเหมาก่อสร้างและวัสดุก่อสร้าง เนื่องจากได้รับผลดีจากการลงทุนของภาครัฐที่เกิดขึ้นต่อเนื่อง และแม้ว่าจะมีงานออกมามากในแง่ของเงินทุนของกลุ่มผู้ประกอบการจะไม่มีปัญหา และไม่น่าจะมีการเพิ่มทุน เนื่องจากงานก่อสร้างจะมีเงินล่วงหน้าจากภาครัฐ และหากดูฐานทุนของบริษัทแล้วน่าจะเพียงพอรองรับการลงทุนที่เกิดขึ้นได้
ขณะที่ธุรกิจอสังหาริมทรัพย์มีมุมมองเป็นกลาง เพราะการเติบโตจะจำกัด และธุรกิจพลังงานทดแทนน่าสนใจ
สำหรับธุรกิจที่ยังดูไม่ดีก็จะเป็นกลุ่มเดินเรือที่ยังตกต่ำและใช้เวลานานในการฟื้นตัว เพราะยังมีกองเรือที่ล้นตลาดอยู่
ก่อนหน้านี้ สำนักงานคณะกรรมการพัฒนาการเศรษฐกิจและสังคมแห่งชาติ (สศช.) ประเมินว่าเศรษฐกิจปี 2560 จะเติบโตในระดับ 3-4% และกระทรวงการคลังคาดว่าจะโตได้ 3.4% ซึ่งในกรณีนี้ยังไม่รวมเม็ดเงินอีกกว่าแสนล้านบาทที่จะลงสู่ระบบในปีนี้ และมองว่าการลงทุนภาครัฐจะยังต้องเป็นพระเอกในการขับเคลื่อนเศรษฐกิจไทย
“เราคิดว่าถ้าไม่มีเงินพิเศษแสนกว่าล้านบาท คาดว่าจะอยู่ที่ 3.4% ถ้าประเทศไทยจะโตได้เต็มศักยภาพ หมายถึงทุกอุตสาหกรรมต้องโตด้วย ตอนนี้การลงทุนภาครัฐโตปีละ 6-7% ยังเป็นพระเอก มันจำเป็น ในเมื่อคนอื่นยังไม่ทำ เราก็ต้องทำไว้”นายอภิศักดิ์ ตันติวรวงค์ รมว.คลัง กล่าว